text: от личния състав EUNAVFOR, подчинен на това законодателство.Член 9Униформа и оръжия1. Носенето на униформа се урежда с правила, приети от командващия силите на ЕС.2. За целите на операцията членовете на военния личен състав на EUNAVFOR, както и полицейските служители, придружаващи задържаните от EUNAVFOR лица, могат да носят или превозват оръжия и муниции, при условие че заповедите, които са получили, допускат това.Член 10Подкрепа от страна на приемащата държава и сключване на договори1. Приемащата държава се съгласява, ако бъде отправена такава молба, да подпомогне EUNAVFOR при намирането на подходящи бази.2. В рамките на своите средства и възможности приемащата държава допринася за подготовката, установяването, изпълнението и поддръжката на операцията.3. Правото, приложимо за договори, сключени от EUNAVFOR в приемащата държава, се определя в съответните договори.4. Договорът може да предвижда процедурата за уреждане на спорове, посочена в член 15, параграфи 3 и 4, да се прилага за спорове, възникващи при изпълнението на договора.5. Приемащата държава улеснява изпълнението на договорите, сключени между EUNAVFOR и търговски оператори за целите на операцията.Член 11Промени на базитеEUNAVFOR имат право да изграждат или променят бази в зависимост от оперативните нужди.Член 12Смърт на член на личния състав на EUNAVFOR1. Командващият силите на ЕС има право да се заеме и да направи необходимите постъпки за репатриране на починал член на личния състав на EUNAVFOR, както и на личното имущество на починалия.2. Аутопсии на починали членове на EUNAVFOR не могат да се извършват без съгласието на съответната държава и без присъствието на представител на EUNAVFOR и/или на съответната държава.3. Приемащата държава и EUNAVFOR си сътрудничат в максимална степен за бързото репатриране на починали членове на личния състав на EUNAVFOR.Член 13Сигурност на EUNAVFOR и военна полиция1. Приемащата държава предприема всички подходящи мерки за гарантиране на сигурността на EUNAVFOR и техния личен състав извън базите.2. EUNAVFOR имат право, в сътрудничество с компетентните органи на приемащата държава, да предприемат на сухоземната територия на приемащата държава и във водите ѝ необходимите мерки за защита от всякакви външни нападения или непозволен достъп на своите бази, плавателни съдове, въздухоплавателни средства, както и на плавателните съдове, които защитават.3. Командващият силите на ЕС може да създаде военно полицейско звено за поддържане на реда в базите на EUNAVFOR.4. Военното полицейско звено може също, в консултация и сътрудничество с военната полиция или полицията на приемащата държава, да действа извън базите за осигуряване на ред и дисциплина сред личния състав на EUNAVFOR.5. Преминаващият транзитно през територията на Джибути личен състав на EUNAVFOR, който придружава задържаните от EUNAVFOR лица, може да прилага необходимите мерки на физическа принуда по отношение на тези лица.Член 14Комуникации1. EUNAVFOR могат да инсталират и използват устройства за радиоразпръскване и радиоприемане, както и сателитни системи. Те си сътрудничат с компетентните органи на приемащата държава с оглед избягване на конфликти при използването на съответните честоти. Приемащата държава предоставя достъп до честотния спектър в съответствие с действащото законодателство.2. EUNAVFOR имат право на неограничена комуникация по радио (включително сателитно, мобилно и преносимо радио), телефон, телеграф, факс и други средства, както и правото да инсталират необходимата техника за поддръжка на тези комуникации във и между базите на


text: EUNAVFOR, включително поставяне на кабели и наземни линии за целите на операцията.3. На територията на собствените си бази EUNAVFOR могат да създадат необходимите условия за доставянето на поща, адресирана до и от EUNAVFOR и/или техния личен състав.4. Редът и условията за прилагането на настоящия член ще бъдат договорени с компетентните органи на приемащата държава.Член 15Искания за обезщетение в случай на смърт, нараняване, вреди или щети1. Исканията за обезщетение при повреда или загуба на гражданско или държавно имущество, както и искания за обезщетение при смърт или нараняване на лице и за повреди или загуба на имущество на EUNAVFOR се уреждат с извънсъдебно споразумение.2. Тези искания се предават на EUNAVFOR чрез компетентните органи на приемащата държава, когато се отнася за искания, предявени от юридически или физически лица от приемащата държава, или на компетентните органи на приемащата държава, когато се отнася за искания, предявени от EUNAVFOR.3. Когато не може да се постигне извънсъдебно споразумение, искането за обезщетение се подава до комисия по исканията за обезщетение, състояща се от равен брой представители на EUNAVFOR и на приемащата държава. Уреждането на исканията става по общо съгласие.4. Когато е невъзможно да се постигне споразумение в комисията по исканията за обезщетение, исканията:а) за суми, по-малки или равни на 80000 EUR, се уреждат по дипломатически път между приемащата държава и представители на ЕС;б) за суми, надхвърлящи посочената в буква а), се отнасят до арбитражен орган, чиито решения са задължителни.5. Арбитражният орган се състои от трима арбитри, като първият се определя от приемащата държава, вторият — от EUNAVFOR, а третият — по общо съгласие от приемащата държава и EUNAVFOR. Когато една от страните не посочи арбитър в рамките на два месеца или когато приемащата държава и EUNAVFOR не могат да постигнат съгласие по определянето на третия арбитър, въпросният арбитър се назначава от председателя на Върховния съд на Република Джибути.6. ЕUNAVFOR и административните органи на приемащата държава се договарят за необходимите административни мерки за определяне мандата на комисията по исканията за обезщетение на арбитражния орган, приложимите в рамките на тези органи процедури и условията за предявяване на искания за обезщетение.Член 16Взаимодействие и спорове1. Всички въпроси, възникнали при прилагането на настоящото споразумение, се разглеждат съвместно от представители на EUNAVFOR и от компетентните органи на приемащата държава.2. Ако не е постигнато предварително споразумение, спорове относно тълкуването или прилагането на настоящото споразумение се уреждат между приемащата държава и представители на ЕС изключително по дипломатически път.Член 17Други разпоредби1. Когато настоящото споразумение се отнася до привилегии, имунитети и права на EUNAVFOR и личния състав на EUNAVFOR, правителството на приемащата държава отговаря за прилагането и спазването им от страна на компетентните местни органи на приемащата държава.2. Никоя разпоредба от настоящото споразумение няма за цел да се отклонява и не може да се тълкува като дерогация от права на държава-членка на ЕС или на друга държава, участваща в EUNAVFOR, произтичащи от други споразумения.Член 18Разпоредби за прилаганеЗа целите на прилагането на настоящото споразумение въпроси от оперативен, административен, финансов или технически характер могат да бъдат предмет на отделни договорености, сключени между командващия силите на ЕС и административните органи на

type: contracts

jurisdiction: EU


text: приемащата държава.Член 19Влизане в сила и прекратяване1. Настоящото споразумение влиза в сила в деня на подписването му и е със срок на действие дванадесет месеца. То се подновява мълчаливо за последователни периоди от три месеца. Всяка страна нотифицира другата страна за намерението си да не подновява настоящото споразумение най-малко един месец предварително.2. Независимо от параграф 1 разпоредбите, които се съдържат в член 4, параграф 7, член 5, параграфи 1—3, 6 и 7, член 6, параграфи 1, 3, 4, 6, 8 и 9, членове 11 и 15, се прилагат от датата, на която първият член на личния състав на EUNAVFOR е разположен в приемащата страна, ако тази дата предхожда датата на влизане в сила на настоящото споразумение.3. Настоящото споразумение може да се изменя с писмено споразумение между страните.4. Прекратяването на настоящото споразумение не засяга правата и задълженията, произтичащи от изпълнението на споразумението преди неговото прекратяване.Съставено в Джибути на 5 януари 2009 година в два еднообразни екземпляра на френски език.За Европейския съюзЗа приемащата държава--------------------------------------------------


text:
 Важна правна забележка
 |
 22006D0046(01)
 Официален вестник n° L 175 , 29/06/2006 стр. 0094 - 0094
 Решение на Съвместния комитет на ЕИПNo 46/2000от 28 април 2006 годиназа изменение на приложение II (Технически правила, стандарти, изпитвания и сертифициране) към Споразумението за ЕИПСЪВМЕСТНИЯТ КОМИТЕТ НА ЕИП,като взе предвид Споразумението за Европейското икономическо пространство, изменено с Протокола за адаптиране на Споразумението за Европейското икономическо пространство, наричано по-нататък "Споразумението", и по-специално член 98 от него,като има предвид, че:(1) Приложение II към Споразумението е изменено с Решение No 23/2005 на Съвместния комитет на ЕИП от 10 март 2006 г. [1].(2) Директива 2005/63/ЕО на Комисията от 3 октомври 2005 г. за поправка на Директива 2005/26/ЕО относно списъка на хранителните съставки и вещества, изключени условно от приложение IIIa към Директива 2000/13/ЕО на Европейския парламент и на Съвета [2] следва да се включи в Споразумението,РЕШИ:Член 1В точка 54щщф (Директива 2005/26/ЕО на Комисията) от глава XII от приложение II към Споразумението се добавя следното:"изменена със:- 32005 L 0063: Директива 2005/26/ЕО на Комисията от 3 октомври 2005 г. (ОВ L 258, 4.10.2005 г., стр. 3)."Член 2Текстовете на Директива 2005/26/ЕО на исландски и норвежки език, които се публикуват в притурката за ЕИП към Официален вестник на Европейския съюз, са автентични.Член 3Настоящото решение влиза в сила на 29 април 2006 г., при условие че всички нотификации до Съвместния комитет на ЕИП съгласно член 103, параграф 1 от Споразумението са направени [***].Член 4Настоящото решение се публикува в раздела за ЕИП и в притурката за ЕИП към Официален вестник на Европейския съюз.Съставено в Брюксел на 28 април 2006 година.За Съвместния комитет на ЕИППредседателR. Wright[1] ОВ L 147, 1.6.2006 г., стр. 36.[2] ОВ L 258, 4.10.2005 г., стр. 3.[***] Не са посочени конституционни изисквания.--------------------------------------------------


text:
 Важна правна забележка
 |
 22003D0074
 Официален вестник n° L 257 , 09/10/2003 стр. 0022 - 0022 специално чешко издание глава 11 том 08 стр. 323 - 323 специално испанско издание глава 11 том 08 стр. 323 - 323 специално унгарско издание глава 11 том 08 стр. 323 - 323 специално литвийско издание глава 11 том 08 стр. 323 - 323 LV.ES глава 11 том 08 стр. 323 - 323 MT.ES глава 11 том 08 стр. 323 - 323 PL.ES глава 11 том 08 стр. 323 - 323 SK.ES глава 11 том 08 стр. 323 - 323 специално словенско издание глава 11 том 08 стр. 323 - 323
 Решение на Съвместния комитет на ЕИПNo 74/2003от 20 юни 2003 годиназа изменение на приложение II (Технически правила, стандарти, изпитвания и сертифициране) към Споразумението за ЕИПСЪВМЕСТНИЯТ КОМИТЕТ НА ЕИП,като взе предвид Споразумението за Европейското икономическо пространство, изменено с Протокол за адаптиране на Споразумението за Европейското икономическо пространство, по-нататък наричано "Споразумението", и по-специално член 98 от него,като има предвид, че:(1) Приложение II към споразумението беше изменено с Решение No 43/2003 на Съвместния комитет на ЕИП от 16 май 2003 г. [1].(2) Регламент (ЕО) No 1937/2002 на Комисията от 30 октомври 2002 г. за изменение на приложения II и III към Регламент (ЕИО) No 2377/90 на Съвета относно установяването на процедура на Общността за установяването на максимални граници на остатъчни вещества от ветеринарни медицински продукти в храни от животински произход [2], трябва да бъде включен в споразумението,РЕШИ:Член 1В точка 14 (Регламент (ЕИО) 2377/90 на Съвета) от глава XIII на приложение II към споразумението се добавя следното тире:- "— 32002 R 1937: Регламент (ЕО) No 1937/2002 на Комисията от 30 октомври 2002 г. (ОВ L 297, 31.10.2002 г., стр. 3)."Член 2Текстовете на Регламент (ЕО) No 1937/2002 на исландски и норвежки език се публикуват в притурката за ЕИП към Официален вестник на Европейския съюз и имат еднаква сила.Член 3Настоящото решение влиза в сила на 21 юни 2003 г., при условие че всички нотификации до Съвместния комитет на ЕИП съгласно член 103, параграф 1 от споразумението са направени [***].Член 4Настоящото решение се публикува в раздела за ЕИП и в притурката за ЕИП към Официален вестник на Европейския съюз.Съставено в Брюксел на 20 юни 2003 година.За Съвместния комитет на ЕИППредседателP. Westerlund[1] ОВ L 193, 31.7.2003 г., стр. 10.[2] ОВ L 297, 31.10.2002 г., стр. 3.[***] Не са посочени конституционни изисквания.--------------------------------------------------


text:
 Важна правна забележка
 |
 22008A0315(05)
 Протокол за изменение на Споразумението между Европейската общност и правителството на Република Сингапур за някои аспекти на въздухоплавателните услуги
 Официален вестник n° L 073 , 15/03/2008 стр. 0029 - 0030
 Протоколза изменение на Споразумението между Европейската общност и правителството на Република Сингапур за някои аспекти на въздухоплавателните услугиЕВРОПЕЙСКАТА ОБЩНОСТ,от една страна, иПРАВИТЕЛСТВОТО НА РЕПУБЛИКА СИНГАПУР,от друга страна(наричани по-долу "страните"),КАТО ВЗЕХА ПРЕДВИД споразуменията между Република България и Румъния, и правителството на Република Сингапур, подписани съответно на 28 ноември 1969 г. в Сингапур и на 11 януари 1978 г. в Сингапур,КАТО ВЗЕХА ПРЕДВИД Споразумението между Европейската общност и правителството на Република Сингапур за някои аспекти на въздухоплавателните услуги, подписано в Люксембург на 9 юни 2006 г. (наричано по-долу "хоризонталното споразумение"),КАТО ОТЧЕТОХА присъединяването на Република България и Румъния към Европейския съюз и следователно към Общността на 1 януари 2007 г.,СЕ СПОРАЗУМЯХА ЗА СЛЕДНОТО:Член 1В приложение I, буква a) към хоризонталното споразумение се създават следните тирета:- "— Споразумение между правителството на Република Сингапур и правителството на Народна република България относно услуги за въздушен превоз между и извън съответните им граници, съставено в Сингапур на 28 ноември 1969 г. (наричано по-долу "Споразумението Сингапур—България");";- "— Споразумение между правителството на Социалистическа република Румъния и правителството на Република Сингапур относно услуги за въздушен превоз, съставено в Сингапур на 11 януари 1978 г. (наричано по-долу "Споразумението Сингапур—Румъния");".Член 2В приложение II към хоризонталното споразумение след редовете относно "Споразумението Сингапур—Белгия" и "Споразумението Сингапур—Португалия" се създават съответно следните тирета:а) в буква a) "Определяне от държава-членка":- "— член 3 от Споразумението Сингапур—България;";- "— член 3 от Споразумението Сингапур—Румъния;";б) в буква б) "Отказ, отмяна, временно преустановяване или ограничаване на разрешителни или позволителни":- "— член 3 от Споразумението Сингапур—България;";- "— член 3 от Споразумението Сингапур—Румъния;";в) в буква д) "Тарифи за превоз в рамките на Европейската общност":- "— член 8 от Споразумението Сингапур—България;";- "— член 9 от Споразумението Сингапур—Румъния;".Член 3Настоящият протокол влиза в сила, когато страните са се информирали взаимно в писмена форма за приключването на съответните вътрешни процедури, необходими за неговото влизане в сила.Член 4Настоящият протокол е съставен на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, чешки и шведски език. В случай на противоречие текстът на английски език има предимство пред текстовете на другите езици.--------------------------------------------------


text:
 23.11.2017
 BG
 Официален вестник на Европейския съюз
 L 308/3
 РЕШЕНИЕ НА СЪВМЕСТНИЯ КОМИТЕТ НА ЕИП
 No 105/2016
 от 3 юни 2016 година
 за изменение на приложение I (Ветеринарни и фитосанитарни въпроси) към Споразумението за ЕИП [2017/2123]
 СЪВМЕСТНИЯТ КОМИТЕТ НА ЕИП,
 като взе предвид Споразумението за Европейското икономическо пространство („Споразумението за ЕИП“) и по-специално член 98 от него,
 като има предвид, че:
 (1)
 Решение за изпълнение (ЕС) 2016/169 на Комисията от 5 февруари 2016 г. за изменение на Решение 2010/221/ЕС по отношение на националните мерки за предотвратяване на въвеждането на някои болести по водните животни в Ирландия, Финландия, Швеция и Обединеното кралство (1) следва да бъде включено в Споразумението за ЕИП.
 (2)
 Настоящото решение се отнася до законодателството по ветеринарни въпроси. Законодателството по ветеринарни въпроси не се прилага по отношение на Лихтенщайн, докато прилагането на Споразумението между Европейската общност и Конфедерация Швейцария относно търговията със селскостопански продукти включва Лихтенщайн, както е посочено в секторните адаптации на приложение I към Споразумението за ЕИП. Следователно настоящото решение не се прилага по отношение на Лихтенщайн.
 (3)
 Поради това приложение I към Споразумението за ЕИП следва да бъде съответно изменено,
 ПРИЕ НАСТОЯЩОТО РЕШЕНИЕ:
 Член 1
 В точка 94 (Решение 2010/221/ЕС на Комисията) от част 4.2 на глава I от приложение I към Споразумението за ЕИП се добавя следното тире:
 „—
 32016 D 0169: Решение за изпълнение (ЕС) 2016/169 на Комисията от 5 февруари 2016 г. (ОВ L 32, 9.2.2016 г., стр. 158).“
 Член 2
 Текстът на Решение за изпълнение (ЕС) 2016/169 на исландски и норвежки език, които ще бъдат публикувани в притурката за ЕИП към Официален вестник на Европейския съюз, са автентични.
 Член 3
 Настоящото решение влиза в сила на 4 юни 2016 г., при условие че са внесени всички нотификации, предвидени в член 103, параграф 1 от Споразумението за ЕИП (*1).
 Член 4
 Настоящото решение се публикува в раздела за ЕИП и в притурката за ЕИП към Официален вестник на Европейския съюз.
 Съставено в Брюксел на 3 юни 2016 година.
 За Съвместния комитет на ЕИП
 Председател
 Claude MAERTEN
 (1) ОВ L 32, 9.2.2016 г., стр. 158.
 (*1) Без отбелязани конституционни изисквания.


text:
 21.5.2021
 BG
 Официален вестник на Европейския съюз
 L 181/3
 СПОРАЗУМЕНИЕ
 ПОД ФОРМАТА НА РАЗМЯНА НА ПИСМА МЕЖДУ ЕВРОПЕЙСКИЯ СЪЮЗ И КРАЛСТВО НОРВЕГИЯ СЪГЛАСНО ЧЛЕН XXVIII ОТ ОБЩОТО СПОРАЗУМЕНИЕ ЗА МИТАТА И ТЪРГОВИЯТА (ГАТТ) ОТ 1994 Г. ВЪВ ВРЪЗКА С ИЗМЕНЕНИЕТО НА ОТСТЪПКИТЕ ЗА ВСИЧКИ ТАРИФНИ КВОТИ, ВКЛЮЧЕНИ В СПИСЪКА CLXXV НА ЕС, ВСЛЕДСТВИЕ НА ОТТЕГЛЯНЕТО НА ОБЕДИНЕНОТО КРАЛСТВО ОТ ЕВРОПЕЙСКИЯ СЪЮЗ
 A. Писмо от Европейския съюз
 Уважаеми господине,
 „В резултат на преговорите съгласно член XXVIII от Общото споразумение за митата и търговията (ГАТТ) от 1994 г. във връзка с изменението на отстъпките за всички тарифни квоти, включени в списъка CLXXV на митата на Европейския съюз, вследствие на оттеглянето на Обединеното кралство от Европейския съюз, което изменение е съобщено на членовете на СТО в документ G/SECRET/42/Add.2, Норвегия и Европейският съюз се споразумяват да приключат преговорите въз основа на следното:
 Норвегия е съгласна с принципа и методологията за разпределение на предвидените количествени ангажименти под формата на тарифни квоти на Европейския съюз, който включваше Обединеното кралство, при което разпределена част от количеството се поема от Европейския съюз, който вече не включва Обединеното кралство, а останалата част от количеството се поема от Обединеното кралство.
 По отношение на тарифните квоти, във връзка с които Норвегия има право да води преговори съгласно член XXVIII от ГАТТ от 1994 г., Норвегия изразява съгласието си и е удовлетворена от предложеното разпределение във вида, в който фигурира в документ G/SECRET/42/Add.2, и от произтичащите от това количествени ангажименти, поети от Европейския съюз, който вече не включва Обединеното кралство.
 Независимо от предходния параграф, по отношение на тарифната квота 002 (херинга) Норвегия и Европейският съюз се споразумяват, както следва: въз основа на износа за Европейския съюз през по-неотдавнашен представителен референтен период (2015—2017 г.) Норвегия и Европейският съюз потвърждават, че предвиденият количествен ангажимент за 34 000 t херинга, поет от Европейския съюз, включващ Обединеното кралство, ще бъде разпределен така, че количеството, предвидено за Европейския съюз, който вече не включва Обединеното кралство, да възлезе на 33 496 t.
 Европейският съюз и Норвегия ще се нотифицират взаимно за приключването на вътрешните процедури, необходими за влизането в сила на настоящото споразумение. Настоящото споразумение влиза в сила в деня на последната нотификация. То се прилага от тази дата или от датата, на която Обединеното кралство престане да бъде обхванато от списъка CLXXV на отстъпките и ангажиментите на Европейския съюз, в зависимост от това коя от двете дати е по-късна.
 Ще Ви бъда благодарен, ако потвърдите, че Вашето правителство е съгласно с гореизложеното. Имам честта да предложа, в случай че гореизложеното е приемливо за Вашето правителство, настоящото писмо и Вашето потвърждение заедно да представляват споразумение под формата на размяна на писма между Европейския съюз и Норвегия, включително за целите на член XXVIII:3, подточки а) и б) от ГАТТ от 1994 г.
 Моля, приемете моите най-дълбоки почитания.
 Б. Писмо от Норвегия
 Уважаеми господине,
 Имам честта да потвърдя получаването на Вашето писмо с днешна дата, което гласи:
 „В резултат на преговорите съгласно член XXVIII от Общото споразумение за митата и търговията (ГАТТ) от 1994 г. във връзка с изменението


text:
на отстъпките за всички тарифни квоти, включени в списъка CLXXV на митата на Европейския съюз, вследствие на оттеглянето на Обединеното кралство от Европейския съюз, което изменение е съобщено на членовете на СТО в документ G/SECRET/42/Add.2, Норвегия и Европейският съюз се споразумяват да приключат преговорите въз основа на следното:
 Норвегия е съгласна с принципа и методологията за разпределение на предвидените количествени ангажименти под формата на тарифни квоти на Европейския съюз, който включваше Обединеното кралство, при което разпределена част от количеството се поема от Европейския съюз, който вече не включва Обединеното кралство, а останалата част от количеството се поема от Обединеното кралство.
 По отношение на тарифните квоти, във връзка с които Норвегия има право да води преговори съгласно член XXVIII от ГАТТ от 1994 г., Норвегия изразява съгласието си и е удовлетворена от предложеното разпределение във вида, в който фигурира в документ G/SECRET/42/Add.2, и от произтичащите от това количествени ангажименти, поети от Европейския съюз, който вече не включва Обединеното кралство.
 Независимо от предходния параграф, по отношение на тарифната квота 002 (херинга) Норвегия и Европейският съюз се споразумяват, както следва: въз основа на износа за Европейския съюз през по-неотдавнашен представителен референтен период (2015—2017 г.) Норвегия и Европейският съюз потвърждават, че предвиденият количествен ангажимент за 34 000 t херинга, поет от Европейския съюз, включващ Обединеното кралство, ще бъде разпределен така, че количеството, предвидено за Европейския съюз, който вече не включва Обединеното кралство, да възлезе на 33 496 t.
 Европейският съюз и Норвегия ще се нотифицират взаимно за приключването на вътрешните процедури, необходими за влизането в сила на настоящото споразумение. Настоящото споразумение влиза в сила в деня на последната нотификация. То се прилага от тази дата или от датата, на която Обединеното кралство престане да бъде обхванато от списъка CLXXV на отстъпките и ангажиментите на Европейския съюз, в зависимост от това коя от двете дати е по-късна.
 Ще Ви бъда благодарен, ако потвърдите, че Вашето правителство е съгласно с гореизложеното. Имам честта да предложа, в случай че гореизложеното е приемливо за Вашето правителство, настоящото писмо и Вашето потвърждение заедно да представляват споразумение под формата на размяна на писма между Европейския съюз и Норвегия, включително за целите на член XXVIII:3, подточки а) и б) от ГАТТ от 1994 г.“.
 С настоящото имам честта да изразя съгласието на моето правителство с гореизложеното писмо.


text:
 1.9.2020
 BG
 Официален вестник на Европейския съюз
 L 285/1
 Само оригиналните текстове на ИКЕ на ООН имат правно действие съгласно международното публично право. Състоянието и датата на влизане в сила на настоящото правило следва да се проверят в последната версия на документа на ИКЕ на ООН за състоянието TRANS/WP.29/343, достъпен на адрес: http://www.unece.org/trans/main/wp29/wp29wgs/wp29gen/wp29fdocstts.html
 Правило No 44 на ООН — единни предписания относно одобрението на устройства за обезопасяване на деца пътници в моторни превозни средства („системи за обезопасяване на деца“) [2020/1223]
 Включващо всички текстове в сила до:
 Допълнение 17 към серия от изменения 04 — дата на влизане в сила: 29 май 2020 г.
 СЪДЪРЖАНИЕ
 ПРАВИЛО
 1.
 Обхват
 2.
 Определения
 3.
 Заявление за одобрение
 4.
 Маркировки
 5.
 Одобрение
 6.
 Общи спецификации
 7.
 Специални изисквания
 8.
 Описание на изпитванията
 9.
 Протоколи от изпитвания за одобрение на типа и за съответствие на производството с техническите изисквания
 10.
 Изменения и разширение на одобрение на типа на система за обезопасяване на деца
 11.
 Съответствие на производството с техническите изисквания
 12.
 Съответствие на производството и периодични изпитвания
 13.
 Санкции при несъответствие на производството
 14.
 Окончателно прекратяване на производството
 15.
 Инструкции
 16.
 Наименования и адреси на техническите служби, отговарящи за провеждане на изпитвания за одобрение, и на органите по одобряването на типа
 17.
 Преходни разпоредби
 ПРИЛОЖЕНИЯ
 1
 Съобщение
 2
 Оформление на маркировката за одобрение
 3
 Схема на апаратурата за изпитване за устойчивост на прах
 4
 Изпитване за устойчивост на корозия
 5
 Изпитване за триене и микроприплъзване
 6
 Описание на количката
 7
 Крива на отрицателното ускорение или на ускорението на количката като функция на времето
 8
 Описание на манекените
 9
 Изпитване на челен удар в преграда
 10
 Процедура на изпитване на заден удар
 11
 Допълнителни устройства за закрепване, изисквани за закрепване на системи за обезопасяване на деца от полууниверсална категория към моторните превозни средства
 12
 Стол
 13
 Стандартен обезопасителен колан
 14
 Схема на одобряването на типа (блок схема ISO 9002:2000)
 15
 Обяснителни бележки
 16
 Контрол на съответствието на производството
 17
 Изпитване на енергопоглъщащия материал
 18
 Метод за определяне на областта на удара по главата за устройства с облегалка за гърба и за определяне на минималната големина на странѝците на обърнатите назад устройства
 19
 Описание на подготовката на регулиращите устройства, монтирани непосредствено на системи за обезопасяване на деца
 20
 Стандартно устройство за изпитване на якост на ключалка
 21
 Постановка на динамично изпитване на сблъсък
 22
 Изпитване на блока на долната част на торса
 23
 Устройства за прилагане на натоварване
 24
 Запалимост на материалите, предназначени за използване във вградени системи за обезопасяване на деца
 1. ОБХВАТ
 1.1.
 Настоящото правило се прилага за системи за обезопасяване на деца, които са пригодени за поставяне в моторни превозни средства с три или повече колела и които не са предназначени за използване със сгъваеми или обърнати настрани седалки.
 2. ОПРЕДЕЛЕНИЯ
 За целите на настоящото правило:
 2.1.
 „система за обезопасяване на деца“ („система за обезопасяване“) е комплект от компоненти, който може да се състои от комбинация от ремъци или гъвкави компоненти със заключваща ключалка, регулиращи устройства, приспособления за закрепване и в някои случаи —


text:
допълнително устройство като преносимо креватче, детско столче, допълнителен стол и/или противоударна преграда, които могат да се закрепят в моторното превозно средство. Системата е проектирана така, че да намали опасността от нараняване в случай на сблъсък или рязко отрицателно ускорение на превозното средство, като ограничава възможностите за движение на тялото на детето, което я ползва.
 „ISOFIX“ е система за закрепване на системи за обезопасяване на деца към превозните средства, която включва две неподвижни устройства за закрепване, монтирани върху съответното превозно средство, две съответстващи неподвижни приспособления за закрепване върху системата за обезопасяване на деца и средство за ограничаване на завъртането на системата за обезопасяване на деца спрямо вертикалната ѝ ос.
 2.1.1.
 Системите за обезопасяване на деца са разделени на пет групи според теглото:
 2.1.1.1.
 група 0 за деца с тегло, по-малко от 10 kg;
 2.1.1.2.
 група 0+ за деца с тегло, по-малко от 13 kg;
 2.1.1.3.
 група I за деца с тегло от 9 до 18 kg;
 2.1.1.4.
 група II за деца с тегло от 15 до 25 kg;
 2.1.1.5.
 група III за деца с тегло от 22 до 36 kg.
 2.1.1.6.
 Системите за обезопасяване на деца ISOFIX са разделени на 7 ISOFIX класа според големината, описани в Правило No 16 на ООН, приложение 17, допълнение 2:
 A
 —
 ISO/F3:
 система за обезопасяване на прохождащо дете, обърната напред, цял ръст
 B
 —
 ISO/F2:
 система за обезопасяване на прохождащо дете, обърната напред, намален ръст
 B1
 —
 ISO/F2X:
 система за обезопасяване на прохождащо дете, обърната напред, намален ръст
 C
 —
 ISO/R3:
 система за обезопасяване на прохождащо дете, обърната назад, пълен размер
 D
 —
 ISO/R2:
 система за обезопасяване на прохождащо дете, обърната назад, намален размер
 E
 —
 ISO/R1:
 Система за обезопасяване на кърмаче, обърната назад
 F
 —
 ISO/L1:
 Система за обезопасяване на деца (преносимо креватче), обърната наляво
 G
 —
 ISO/L2:
 Система за обезопасяване на деца (преносимо креватче), обърната надясно
 Група според теглото
 ISOFIX категория по големина
 0 — до 10 kg
 F
 ISO/L1
 G
 ISO/L2
 E
 ISO/R1
 0+ — до 13 kg
 C
 ISO/R3
 D
 ISO/R2
 E
 ISO/R1
 I — 9 до 18 kg
 A
 ISO/F3
 B
 ISO/F2
 B1
 ISO/F2X
 C
 ISO/R3
 D
 ISO/R2
 2.1.2.
 Системите за обезопасяване на деца са разделени на четири „категории“:
 2.1.2.1.
 „универсална“ категория — за използване, както е посочено в точки 6.1.1., 6.1.3.1. и 6.1.3.2, върху повечето места за сядане в превозното средство, и по-специално върху тези, които съгласно Правило No 16 на ООН се считат за съвместими с тази категория системи за обезопасяване на деца;
 2.1.2.2.
 „ограничена“ категория — за използване, както е посочено в точки 6.1.1. и 6.1.3.1., на установени места за сядане в определени типове превозни средства, както е указано от производителя на системата за обезопасяване на деца или производителя на превозното средство;
 2.1.2.3.
 „полууниверсална“ категория — за използване, както е посочено в точки 6.1.1. и 6.1.3.2;
 2.1.2.4.
 категория „за специфично превозно средство“ — за използване:
 2.1.2.4.1.
 в специфични типове превозни средства в съответствие с точки 6.1.2. и 6.1.3.3., или или
 2.1.2.4.2.
 като „вградена“ система за обезопасяване на деца.
 2.1.3.
 Задържащата система на системите за обезопасяване на


text:
деца може да бъде два класа:
 интегрален клас, ако задържането на детето в системата за обезопасяване е независимо от всякакви приспособления, непосредствено свързани с превозното средство;
 неинтегрален клас, ако задържането на детето в системата за обезопасяване е зависимо от някакво приспособление, непосредствено свързано с превозното средство;
 2.1.3.1.
 „частична система за обезопасяване“ е устройство, като подсилваща възглавница, което при използване в комбинация с обезопасителен колан за възрастни, минаващ около тялото на детето или задържащ устройството, в което е поставено детето, образува цялостна система за обезопасяване на деца;
 2.1.3.2.
 „подсилваща възглавница“ е твърда възглавница, която може да се използва с обезопасителен колан за възрастни;
 2.2.
 „стол за обезопасяване на деца“ е система за обезопасяване на деца, включваща стол, в който се задържа детето;
 2.3.
 „колан“ е система за обезопасяване на деца, състояща се от комбинация от ленти със заключваща ключалка, регулиращи устройства и приспособления за закрепване;
 2.4.
 „стол“ е конструкция, която е съставна част от системата за обезопасяване на деца и е предвидена за поставяне на детето в седнало положение;
 2.4.1.
 „преносимо креватче“ е система за обезопасяване, в която е предвидено да се постави и задържи детето в легнало по гръб или по очи положение, при което детският гръбнак е перпендикулярен на средната надлъжна равнина на превозното средство. То е проектирано така, че в случай на сблъсък силите на задържане да бъдат разпределени по главата и тялото на детето, изключвайки крайниците му;
 2.4.2.
 „задържащо устройство на преносимо креватче“ е устройство, използвано за задържане на преносимото креватче към конструкцията на превозното средство;
 2.4.3.
 „детско столче“ е система за обезопасяване, предвидена за поставяне на детето в обърнато назад полулегнало положение. То е проектирано така, че в случай на челен сблъсък силите на задържане да бъдат разпределени по главата и тялото на детето, но не и по крайниците му;
 2.5.
 „опора на стола“ е частта от системата за обезопасяване на деца, чрез която столът може да бъде повдигнат;
 2.6.
 „детска опора“ е частта от системата за обезопасяване на деца, чрез която детето може да бъде повдигнато в рамките на системата;
 2.7.
 „противоударна преграда“ е устройство, закрепено пред детето и проектирано да разпределя силите на задържане върху по-голямата част от дължината на тялото на детето в случай на челен удар.
 Във връзка с точка 2.1.3. противоударните прегради се разделят на два класа:
 клас А: интегрален
 клас В: неинтегрален.
 2.8.
 „ремък“ е гъвкав компонент, който е проектиран да предава сили;
 2.8.1.
 „надбедрен ремък“ е ремък, който под формата на цял колан или на компонент на такъв колан, преминава пред таза на детето и го задържа, независимо дали е директно;
 2.8.2.
 „устройство за задържане на рамото“ е тази част от колана, която ограничава горната част на торса на детето;
 2.8.3.
 „ремък за слабините“ е ремък (или отделени ремъци, когато ремъкът се състои от две или повече парчета лента), прикрепен към системата за обезопасяване на деца и надбедрения ремък и е поставен така, че да минава между бедрата на детето; той е проектиран при нормална употреба да предотвратява плъзване на детето под надбедрения колан, а при удар - преместването


text:
на надбедрения колан нагоре от таза;
 2.8.4.
 „задържащ ремък на детето“ е ремък, който е съставна част от колана и който задържа единствено тялото на детето;
 2.8.5.
 „ремък за закрепване на система за обезопасяване на деца“ е ремък, който закрепва система за обезопасяване на деца към конструкцията на превозното средство и може да е част от устройството за задържане на седалката на превозното средство;
 2.8.6.
 „четири/петточков колан“ е комплектуван колан, който включва надбедрен колан, устройства за задържане на рамото и когато такъв е монтиран — ремък за слабините;
 2.8.7.
 „колан във формата на Y“ е колан, чиято комбинация от ремъци е оформена от ремък, който преминава между краката на детето, и ремък за всяко рамо;
 2.8.8.
 „водещ ремък“ е ремък или устройство, което фиксира раменния ремък на обезопасителния колан за възрастни в подходяща за детето позиция и при който ефективната позиция, в която раменният ремък променя посока, може да се регулира посредством устройство, което може да се движи нагоре и надолу по ремъка, за да се нагоди към рамото на ползващия колана и след това да се блокира в това положение. Този водещ ремък не е предвиден да поема значителна част от динамичното натоварване. Водещият ремък се счита за част от системата за обезопасяване на деца и не може да се одобрява отделно като система за обезопасяване на деца съгласно настоящото правило.
 2.9.
 „ключалка“ е бързо освобождаващо устройство, което позволява детето да бъде задържано от системата за обезопасяване или чрез което системата за обезопасяване се задържа към конструкцията на леката кола, и което може бързо да се отвори. Ключалката може да е снабдена с регулиращо устройство;
 2.9.1.
 „вграден бутон за освобождаване на ключалката“ е бутон за освобождаване на ключалката, разположен така, че да не е възможно ключалката да се освободи с използване на сфера с диаметър 40 mm;
 2.9.2.
 „изпъкнал бутон за освобождаване на ключалката“ е бутон за освобождаване на ключалката, разположен така, че да е възможно ключалката да се освободи с използване на сфера с диаметър 40 mm;
 2.10.
 „регулиращо устройство“ е устройство, което позволява системата за обезопасяване или приспособленията ѝ за закрепване да се нагласят към телосложението на ползвателя, конфигурацията на превозното средство или и към двете. Регулиращото устройство може да бъде част от ключалката, прибиращо устройство или друга част от обезопасителния колан;
 2.10.1.
 „бързо регулиращо устройство“ е регулиращо устройство, което може да се задейства с плавно единично движение;
 2.10.2.
 „регулиращо устройство, монтирано непосредствено на системата за обезопасяване на деца“ е регулиращо устройство за четири/петточков колан, монтирано непосредствено на системата за обезопасяване на деца, а не непосредствено върху лентата, която е проектирано да регулира;
 2.11.
 „приспособления за закрепване“ са части от системата за обезопасяване на деца, включително закрепващи компоненти, които позволяват системата за обезопасяване на деца да бъде закрепена здраво към конструкцията на превозното средство, непосредствено или през седалката на превозното средство;
 2.11.1.
 „опорен крак“ е трайна приставка към системата за обезопасяване за деца, която създава разпределение на натоварването между системата за обезопасяване за деца и конструкцията на превозното средство, с цел да се елиминира по време на


text:
отрицателно ускорение ефекта от възглавницата на седалката; опорният крак може да бъде регулируем;
 2.12.
 „поглъщател на енергия“ е устройство, проектирано да разсейва енергията самостоятелно или заедно с ремъка и представляващо част от система за обезопасяване на деца;
 2.13.
 „прибиращо устройство“ е устройство, проектирано за прибиране, отчасти или изцяло, на ремъка на система за обезопасяване на деца. Терминът обхваща следните устройства:
 2.13.1.
 „прибиращо устройство с автоматична блокировка“ е прибиращо устройство, което позволява развиването на ремъка до желаната дължина и когато ключалката е затворена, автоматично регулира дължината на ремъка според телосложението на ползвателя, като лентата не може да се изтегля повече без целенасочено действие от страна на ползвателя;
 2.13.2.
 „прибиращо устройство с аварийна блокировка“ е прибиращо устройство, което не ограничава свободата на движение на ползващия колана при нормални условия на управление. Устройството е снабдено с регулиращи устройства за дължина, които регулират автоматично ремъка спрямо телосложението на ползвателя, и блокиращ механизъм, задействан при извънредна ситуация от:
 2.13.2.1.
 отрицателно ускорение на превозното средство, развиване на ремъка на прибиращото устройство или друго автоматично приспособление (чувствителност към един фактор за задействане); или
 2.13.2.2.
 комбинация от горепосочените (чувствителност към няколко фактора за задействане);
 2.14.
 „устройства за закрепване на система за обезопасяване“ са тези части от конструкцията на превозното средство или седалката, към които са прикрепени приспособления за закрепване на системата за обезопасяване на деца;
 2.14.1.
 „допълнително устройство за закрепване“ е част от конструкцията на превозното средство, седалката или всяка друга част на превозното средство, към която е предвидено да се закрепи системата за обезопасяване на деца и която е допълнителна на устройствата за закрепване, одобрени по Правило No 14 на ООН или Правило No 145 на ООН. Това включва подовата плоскост на количката, както е описана в приложение 6, или други конструктивни елементи на съответното превозно средство(а), когато е натоварено с опорен крак;
 2.14.2.
 „долно устройство за закрепване ISOFIX“ е хоризонтална твърда щанга с кръгло сечение и с диаметър 6 mm, монтирана към конструкцията на превозното средство или седалката, върху която може да се постави и закрепи система за обезопасяване на деца ISOFIX с помощта на приспособления за закрепване ISOFIX;
 2.14.3.
 „система за закрепване ISOFIX“ е система, съставена от две долни устройства за закрепване ISOFIX, отговарящи на изискванията от Правило No 14 на ООН или Правило No 145 на ООН, която заедно с устройство против завъртане е предназначена за закрепване на система за обезопасяване на деца ISOFIX;
 2.14.4.
 „устройство против завъртане“
 a)
 устройството против завъртане, предназначено за ползване с универсална система за обезопасяване на деца ISOFIX, се състои от горна лента ISOFIX;
 б)
 устройството против завъртане, предназначено за ползване с полууниверсална система за обезопасяване на деца ISOFIX, се състои от горна лента, от арматурното табло на превозното средство или от опорен крак, чието предназначение е да ограничи завъртането на системата за обезопасяване на деца в случай на челен удар;
 в)
 за универсални и полууниверсални системи за обезопасяване на деца ISOFIX самата седалка на превозното средство не представлява устройство против завъртане;
 2.14.5.
 „горно лентово устройство за закрепване ISOFIX“ е приспособление, отговарящо на изискванията на Правило No 14 на


text:
ООН или Правило No 145 на ООН, например щанга, монтирано в определена зона и предназначено да приема съединител за горно лентово устройство ISOFIX и да предава силите на задържане от лентата към конструкцията на превозното средство;
 2.15.
 „обърнат напред“ е обърнат в нормалната посока на движение на превозното средство;
 2.16.
 „обърнат назад“ е обърнат в посока, обратна на нормалната посока на движение на превозното средство;
 2.17.
 „наклонено положение“ е особено положение на стола, което позволява на детето да се обляга назад;
 2.18.
 „легнало/по гръб/по очи положение“ е положение, при което най-малко главата и тялото на детето, с изключение на крайниците, се намират върху хоризонтална повърхност, когато детето е в състояние на покой в системата за обезопасяване;
 2.19.
 „тип система за обезопасяване на деца“ са системи за обезопасяване на деца, които не се различават помежду си по отношение на такива важни характеристики, като:
 2.19.1.
 категорията, групата (ите) според теглото, положението и ориентацията (както са определени в точки 2.15. и 2.16.), в които е предвидено да се ползва системата за обезопасяване;
 2.19.2.
 геометрията на системата за обезопасяване на деца;
 2.19.3.
 размерите, масата, материала и цвета на:
 а)
 седалката;
 б)
 пълнежа; както и
 в)
 противоударната преграда;
 2.19.4.
 материала, тъканта, размерите и цвета на ремъците;
 2.19.5.
 твърдите части (ключалка, приспособления за закрепване и др.);
 2.20.
 „седалка на превозно средство“ е конструкция, която може да е неразделна част от конструкцията на превозното средство, и е оборудвана с тапицерия и е предназначена за настаняване в седнало положение на един възрастен. В този контекст:
 2.20.1.
 „група седалки на превозно средство“ са седалка тип пейка или отделни седалки, но монтирани една до друга (т.е. фиксирани така, че предните устройства за закрепване на една от тези седалки да са на една линия с предните или със задните устройства за закрепване на друга седалка или върху линия, която минава между устройства за закрепване на другата седалка), и предлагащи едно или повече места за сядане на възрастни;
 2.20.2.
 „седалка тип пейка“ е конструкция, оборудвана с тапицерия, предназначена за настаняване в седнало положение на повече от един възрастен;
 2.20.3.
 „предни седалки на превозното средство“ са група седалки, разположени най-отпред в отделението за пътници, т.е. седалки, пред които няма друга седалка непосредствено пред тях;
 2.20.4.
 „задни седалки на превозното средство“ са трайно закрепени, обърнати напред седалки, разположени зад друга група от седалки на превозно средство;
 2.20.5.
 „позиция ISOFIX“ е система, която позволява монтиране на:
 a)
 универсална обърната напред система за обезопасяване на деца ISOFIX съгласно определението в настоящото правило;
 б)
 или на полууниверсална обърната напред система за обезопасяване на деца ISOFIX съгласно определението в настоящото правило;
 в)
 или на полууниверсална обърната назад система за обезопасяване на деца ISOFIX съгласно определението в настоящото правило;
 г)
 или на полууниверсална обърната настрани система за обезопасяване на деца ISOFIX съгласно определението в настоящото правило;
 д)
 или на система за обезопасяване на деца ISOFIX за специфично превозно средство съгласно определението в настоящото правило;
 2.21.
 „регулираща система“ е цялостното устройство, чрез която седалката или части от нея могат да се регулират в положение, подходящо за телосложението на възрастния, заел


text:
седалката; по-конкретно такава система може да позволява:
 2.21.1.
 надлъжно преместване; и/или
 2.21.2.
 вертикално преместване; и/или
 2.21.3.
 ъглово преместване;
 2.22.
 „устройство за закрепване на седалката на превозното средство“ е системата, включително съответните части на конструкцията на превозното средство, чрез която седалката за възрастни е закрепена като цяло към конструкцията на превозното средство;
 2.23.
 „тип седалка“ е категория седалки за възрастни, които не се различават помежду си по отношение на такива важни характеристики, като:
 2.23.1.
 формата, размерите и материалите на конструкцията на седалката,
 2.23.2.
 типовете и размерите на системите за регулиране и блокировка на седалките, и както и както и
 2.23.3.
 типа и размерите на устройствата за закрепване на обезопасителните колани за възрастни за седалката, устройството за закрепване на седалката и съответните части на конструкцията на превозното средство;
 2.24.
 „система за преместване“ е устройство, позволяващо ъглово или надлъжно преместване, без фиксирано междинно положение, на седалката за възрастни или на една от нейните части, за да се улесни влизането и излизането на пътниците, както и товаренето и разтоварването на предмети;
 2.25.
 „система за блокировка“ е устройство, което осигурява задържането на седалката за възрастни и нейните части в положението, в което те се използват;
 2.26.
 „фиксатор“ е устройство, което блокира и предотвратява движение на един участък от лентата на обезопасителен колан за възрастни по отношение на друг участък от лентата на същия колан. Тези устройства могат или да действат върху диагоналния или надбедрения участък, или да фиксират едновременно надбедрения и диагоналния и участък на обезопасителния колан за възрастни. Терминът обхваща следните класове:
 2.26.1.
 „устройство клас А“ е устройство, което не допуска детето да тегли лента от прибиращото устройство през надбедрената част на колана, когато се използва колан за възрастни за непосредствено задържане на детето.
 2.26.2.
 „устройство клас В“ е устройство, което допуска поддържането на опъна, приложен в надбедрената част на обезопасителен колан за възрастни, когато се използва колан за възрастни за задържане на система за обезопасяване на деца. Устройството е предназначено за предотвратяване на плъзгане на лентата от прибиращото устройство през устройството, така че да не се охлабва опънът и да не се позволява на системата за обезопасяване да заема неоптимална позиция;
 2.27.
 „система за обезопасяване на деца със специални нужди“ е система за обезопасяване на деца, проектирана за деца със специални нужди в резултат на физически или умствено увреждане; това устройство може по-специално да позволи допълнителни устройства за обезопасяване на всяка част на детето, но то трябва да съдържа като минимум първични средства за обезопасяване, които отговарят на изискванията на настоящото правило;
 2.28.
 „приспособление за закрепване ISOFIX“ е един от двата свързващи елемента, изпълняващи изискванията на точка 6.3.2. от настоящото правило, монтирани върху конструкцията на системата за обезопасяване на деца ISOFIХ и съвместими с долни устройства за закрепване ISOFIX;
 2.29.
 „система за обезопасяване на деца ISOFIX“ е система за обезопасяване на деца, която е предназначена за прикрепване към система за закрепване ISOFIX, отговаряща на изискванията на Правило No 14 на ООН или Правило No 145 на ООН;
 2.30.
 „сгъвка на седалката“ е областта, близка до областта на пресичане на повърхностите на възглавницата на


text:
седалката и облегалката;
 2.31.
 „изпитвателно приспособление на седалката на превозното средство“ е приспособление съгласно категориите за ISOFIX според размера, определени в точка 2.1.1.6. и чиито размер е даден във фигури 1—6 от приложение 17, допълнение 2 към Правило No 16 на ООН, използвано от производителя на системата за обезопасяване на деца за определяне на целесъобразните размери на система за обезопасяване на деца ISOFIX и разположението на нейните приспособления за закрепване ISOFIX;
 2.32.
 „съединител за горна лента ISOFIX“ е устройство, предназначено да бъде прикрепено към горно лентово устройство за закрепване ISOFIX;
 2.33.
 „катарама за горна лента ISOFIX“ е съединител за горна лента ISOFIX, с чиято помощ обикновено се прикрепва горно лентово устройство ISOFIX към горно лентово устройство за закрепване ISOFIX, както е показано на фиг. 3 от Правило No 14 на ООН или фигура 3 от Правило No 145 на ООН;
 2.34.
 „горнo лентoво устройство ISOFIX“ е здрава тъкана лента (или равностойна на нея), която започва от горната част на система за обезопасяване на деца ISOFIX и продължава до горното лентово устройство за закрепване ISOFIX и която е снабдена с регулиращо устройство, устройство за отпускане и съединител за горна лента ISOFIX;
 2.35.
 „приспособление за закрепване на горно лентово устройство ISOFIX“ е устройство, което прикрепя горно лентово устройство ISOFIX към система за обезопасяване на деца ISOFIX;
 2.36.
 „устройство за отпускане“ е система, която позволява да се освободи устройството, което регулира и поддържа опъна в горно лентово устройство ISOFIX;
 2.37.
 „водач на лентата на обезопасителния колан за възрастни“ е устройство, през което минава коланът за правилното си водене, което позволява свободно движение на лентата;
 2.38.
 „изпитване за одобрение на типа“ е изпитване за определяне степента, до която типът система за обезопасяване на деца, представена за одобряване, е в състояние да отговори на изискванията;
 2.39.
 „изпитване за съответствие на производството с техническите изисквания“ е изпитване за определяне на възможностите на производителя да произвежда система за обезопасяване на деца в съответствие със системите за обезопасяване на деца, представени за одобряване на типа;
 2.40.
 „периодично изпитване“ е изпитване на системи за обезопасяване, подбрани от една и съща партида, за да се установи степента, до която те отговарят на изискванията;
 2.41.
 „система за преместване на система за обезопасяване на деца“ е устройство, което дава възможност на СОД (система за обезопасяване на деца) или на някоя от частите ѝ да се премества ъглово или надлъжно;
 2.42.
 „система за блокировка на система за обезопасяване на деца“ е устройство, даващо възможност на СОД и частите ѝ да стоят в положението, в което се използват;
 2.43.
 „устройство за ограничаване на натоварването“ е устройство, което може да се счупи или да се застопори при определени условия на натоварване. Устройството трябва изрично да е предназначено за тези условия и поведението му трябва да е възпроизводимо и обективно документирано в техническата документация.
 3. ЗАЯВЛЕНИЕ ЗА ОДОБРЕНИЕ
 3.1.
 Заявлението за одобрение на типа система за обезопасяване на деца се подава от притежателя на търговската марка или от надлежно упълномощен негов представител и следва схемата за одобряване на типа, описана в приложение 14.
 3.2.
 Заявлението за


text:
одобрение във връзка с всеки тип система за обезопасяване на деца трябва да се придружава от:
 3.2.1.
 техническо описание на системата за обезопасяване на деца, в което се посочват ремъците и другите използвани материали, заедно с предсказуемото и възпроизводимо поведение на устройствата за ограничаване на натоварването, придружено от чертежи на частите, съставляващи системата за обезопасяване на деца, и в случай на прибиращи устройства — инструкции за монтиране на тези прибиращи устройства и техните сензорни устройства, декларация за токсичност (точка 6.1.5.) и запалимост (точка 6.1.6.), на чертежите трябва да са посочени мястото, предвидено за поставяне на номера на одобрението и допълнителния символ(и) спрямо окръжността на маркировката за одобрение. Описанието трябва да посочи цвета на модела, представен за одобряване;
 3.2.2.
 четири образеца на системата за обезопасяване на деца;
 3.2.3.
 10 метра от всяка категория ремък, използван в системата за обезопасяване на деца; както и
 3.2.4.
 се предоставят допълнителни образци по искане на техническата служба, отговаряща за провеждане на изпитването;
 3.2.5.
 инструкции и подробности за опаковането в съответствие с точка 15 по-долу;
 3.2.6.
 в случай на преносимо креватче, ако задържащото устройство на преносимо креватче може да се използва в комбинация с няколко типа преносими креватчета, производителят трябва да представи техен списък.
 3.3.
 Когато за закрепване на системата за обезопасяване на деца се използва одобрен обезопасителен колан за възрастни, заявлението трябва да посочи категорията обезопасителен колан за възрастни, която да се ползва, напр. статичен надбедрен колан.
 3.4.
 Преди издаването на одобрение на типа органът по одобряването на типа на договаряща страна трябва да установи съществуването на задоволителни мерки и процедури за гарантиране на ефективен контрол, така че произвежданите системи за обезопасяване на деца, оборудване и части да съответстват на одобрения тип.
 4. МАРКИРОВКИ
 4.1.
 Образците на системата за обезопасяване на деца, представени за одобрение съгласно разпоредбите на точки 3.2.2. и 3.2.3. по-горе., трябва да бъдат обозначени с отчетлива и незаличима маркировка, съдържаща наименованието на производителя, инициалите или търговското му наименование.
 4.2.
 Една от пластмасовите части на устройството за обезопасяване на деца (като корпус, противоударна преграда, подсилваща възглавница и т.н.), с изключение на колана (коланите) или четири/петточковия колан, трябва да бъде обозначена с отчетлива (и незаличима) маркировка за годината на производство.
 4.3.
 Ако системата за обезопасяване се използва в комбинация с обезопасителен колан за възрастни, правилният път за лентата трябва да е указан ясно посредством чертеж, който е трайно прикрепен към системата за обезопасяване. Ако системата за обезопасяване е задържана на място посредством обезопасителен колан за възрастни, пътят на лентата се отбелязва ясно на продукта посредством цветен код. Използваният цвят за пътя на обезопасителния колан трябва да е червен, когато устройството е монтирано обърнато напред, и син, когато устройството е монтирано обърнато назад. Устройствата, които могат да се монтират обърнати назад и напред, без промяна на воденето на колана (например обръщаща се система), трябва да използват двата цвята. Същите цветове се използват и на етикетите на устройството, които показват начините на използване.
 Предвидените маршрути за надбедрения участък и диагоналния участък на обезопасителния колан трябва ясно да се различават. Указания от рода на цветен код, думи,


text:
форми и т.н. служат за отличаване на всеки участък на обезопасителния колан.
 Всяка илюстрация върху продукта на маршрута на обезопасителния колан трябва ясно да указва ориентацията на системата за обезопасяване на деца по отношение на превозното средство. Не се допускат диаграми на пътя на колана, които не показват седалката на превозното средство.
 Определената в настоящия точка маркировка трябва да е видима при монтирана в превозното средство система за обезопасяване. За системи за обезопасяване от група 0 маркировката трябва да е видима и с дете в системата.
 4.4.
 На видимата вътрешна повърхност (включваща вътрешната повърхност на странѝца отстрани на детската глава) в областта, приблизително където почива главата на детето в системата, обърнатите назад системи за обезопасяване на деца имат показания трайно прикрепен етикет.
 Общите размери на етикета трябва да са най-малко 120 x 60 mm или еквивалентна площ.
 Етикетът може да бъде адаптиран по такъв начин, че оформлението да се различава от показания тук пример; съдържанието обаче трябва да отговаря на точните изисквания. Освен това върху етикета не се включва никакъв друг вид информация, освен ако е поставена извън ясно очертания правоъгълник с най-малко общите размери, както се изисква по-горе. Чрез дерогация от горепосоченото върху етикета може да се постави номер на част, баркод или сходна идентификационна маркировка, непревишаваща 8 mm x 35 mm или еквивалентна площ.
 Трябва също така да се гарантира, че не се допускат отклонения във формата и ориентацията на представените пиктограми, а именно забраняват се всякакви промени на определените пиктограми с изключение на ръката с посочващ показалец и отворената брошура с буквата „i“ на дясната ѝ страница, при условие че са ясно разпознаваеми.
 Приемат се малки отклонения по отношение на дебелината на линията, отпечатвания етикет и други съответни производствени отклонения.
 Етикетът трябва да е пришит към покритието по дължината на целия си периметър и/или трайно свързан с покритието по цялата си задна повърхност. Допустима е всяка друга форма на прикрепване, която е трайна и не подлежи на отстраняване от продукта или не води до засенчване на етикета. Етикети, прикрепени само от едната си страна, са изрично забранени.
 Изисква се допълнителен етикет, ако участъци от системата за обезопасяване или всякакви принадлежности, предоставени от производителя на системата за обезопасяване на деца, са в състояние да засенчат етикета. Следният предупредителен етикет трябва да е видим при всички обстоятелства на подготовка на системата за обезопасяване за ползване в дадена конфигурация.
 4.5.
 В случай на система за обезопасяване на деца, която може да се използва като обърната напред и назад, се включват думите:
 „ВАЖНО — ДА НЕ СЕ ИЗПОЛЗВА ОБЪРНАТА НАПРЕД, ПРЕДИ ТЕГЛОТО НА ДЕТЕТО ДА Е НАДВИШИЛО....... (Виж инструкциите)“
 4.6.
 В случай на системи за обезопасяване на деца с алтернативни маршрути на коланите, алтернативните опорни точки на контакт между системата за обезопасяване на деца и обезопасителния колан за възрастни трябва да са трайно маркирани. Тази маркировка трябва да указва, че това е алтернативният маршрут на колана и да отговаря на по-горните изисквания за обозначаване на обърнати напред и назад седалки.
 4.7.
 Ако системата за обезопасяване на деца предлага алтернативни опорни точки


text:
на контакт, маркировката, изисквана в точка 4.3., трябва да включва указание, че алтернативният маршрут на колана е описан в инструкциите.
 4.8.
 Маркировка ISOFIX
 Ако продуктът включва приспособления за закрепване ISOFIX, за лицето, което поставя системата за обезопасяване в превозното средство, трябва да е постоянно видима следната информация:
 Логото ISO ISOFIX, последвано от буквата(ите), която съответства на категорията (категориите) за размер ISOFIX, към която спада продуктът. Като минимум, символ, състоящ се от окръжност с минимален диаметър 13 mm и съдържащ пиктограма, като пиктограмата трябва да се откроява на фона на окръжността. Пиктограмата трябва да се вижда ясно благодарение на използването на контрастни цветове или подходящ релеф, ако е формована или щампована.
 Чрез пиктограми и/или текстове може да се дава следната информация. Маркировката трябва да указва:
 a)
 съответните основни стъпки, необходими за привеждане на седалката в готовност за поставяне. Например трябва да бъде обяснен методът на разгръщане на системата от ключалки ISOFIX.
 б)
 положението, функцията и тълкуването на всеки индикатор;
 в)
 позицията и ако е необходимо, маршрутът на горните ленти, или други начини за ограничаване на завъртането на седалката, които изискват действие от страна на ползвателя, се обозначават, като се използва подходящия от следващите символи;
 г)
 регулирането на ключалките ISOFIX и горната лента или други средства за ограничаване на завъртането на седалката, които изискват действие от страна на ползвателя;
 д)
 маркировката трябва да е трайно прикрепена и видима за ползвателя, който монтира седалката;
 е)
 при необходимост за справка се посочват инструкциите за ползване на системата за обезопасяване на деца и мястото на документа, като се използва долният символ.
 4.9.
 Маркировка на подсилваща възглавница без облегалка.
 Ако продуктът представлява подсилваща възглавница без облегалка, следният етикет трябва да е постоянно видим за лицето, поставящо системата за обезопасяване в превозното средство, и трябва да се скрива, когато подсилващата възглавница се използва с демонтируемата си облегалка:
 5. ОДОБРЕНИЕ
 5.1.
 Всеки образец, представен съгласно разпоредбите на точки 3.2.2. и 3.2.3. по-горе, трябва да отговаря във всяко отношение на спецификациите, предвидени в точки 6 до 8 от настоящото правило, преди да може да се издаде одобрение.
 5.2.
 За всеки одобрен тип се определя номер на одобрение. Първите две цифри на този номер (понастоящем 04, отговарящи на серия от изменения 04, влязла в сила на 12 септември 1995 г.) обозначават серията от изменения, включваща най-новите основни технически изменения на Правилото към момента на издаване на одобрението. Една и съща договаряща страна не може да определя един и същи номер на други типове системи за обезопасяване на деца, обхванати от настоящото правило.
 5.3.
 Страните по Спогодбата, които прилагат това правило, се уведомяват за одобрение, разширение или отказ за издаване на одобрение на система за обезопасяване на деца съгласно това правило чрез формуляр по образеца от приложение 1 към настоящото правило.
 5.4.
 В допълнение към маркировките по точка 4 по-горе на подходящо място върху всяка система за обезопасяване на деца, отговаряща на тип, одобрен по реда на настоящото правило, се поставят следните данни:
 5.4.1.
 международна маркировка за одобрение, състояща се от:
 5.4.1.1.
 окръжност, ограждаща буквата „E“, последвана от отличителния номер на


text:
държавата, издала одобрението (1);
 5.4.1.2.
 номер на одобрението;
 5.4.2.
 следните допълнителни символи:
 5.4.2.1.
 думата(ите) „универсална“, „ограничена“, „полууниверсална“ или „за специфично превозно средство“ в зависимост от категорията на системата за обезопасяване;
 5.4.2.2.
 тегловните граници, за които системата за обезопасяване на деца е проектирана, а именно:
 0—10 kg; 0—13 kg; 9—18 kg; 15—25 kg; 22—36 kg; 0—18 kg; 9—25 kg; 15—36 kg; 0—25 kg; 9—36 kg; 0—36 kg;
 5.4.2.3.
 символът „S“ в случай на система за обезопасяване на деца със специални нужди.
 5.5.
 Маркировката за одобрение по точка 5.4. по-горе не може да се замени с уникалния идентификатор (UI), посочен в приложение 5 към Спогодбата от 1958 г.
 5.6.
 Приложение 2 към настоящото правило дава пример за оформлението на маркировката за одобрение.
 5.7.
 Предвидените в точка 5.4. данни трябва да бъдат ясно четливи и незаличими и могат да се поставят трайно с помощта на етикет или чрез непосредствено маркиране. Етикетът или маркировката трябва да бъдат устойчиви на износване.
 5.8.
 Етикетите, посочени в точка 5.6. по-горе, се издават от органа, издал одобрението, или от производителя, когато последният е упълномощен от посочения орган.
 6. ОБЩИ СПЕЦИФИКАЦИИ
 6.1.
 Разполагане и закрепване върху превозното средство
 6.1.1.
 Използването на системи за обезопасяване на деца от категории „универсална“, „полууниверсална“ и „ограничена“ се допуска на предните и задните места за сядане, ако системите са монтирани съобразно инструкциите на производителя.
 6.1.2.
 Използването на системи за обезопасяване на деца от категория „за специфично превозно средство“ се позволява на всички места за сядане, както и в отделението за багаж, ако системите са монтирани съобразно инструкциите на производителя. В случай на обърната назад система за обезопасяване, конструкцията трябва да осигурява наличието на опора за детската глава винаги, когато системата за обезопасяване е готова за ползване. Тази опора се определя спрямо линия, минаваща през линията на очите, перпендикулярна на облегалката на системата за обезопасяване, като пресечната точка е най-малко 40 mm под началото на радиуса на опората за главата.
 6.1.3.
 Системата за обезопасяване на деца трябва да е прикрепена към конструкцията на превозното средство или седалката в зависимост от категорията, на която принадлежи.
 Възможни конфигурации за одобрение
 Таблица групи / категории
 Група категория
 Универсална (2)
 Полууниверсална (3)
 Ограничена
 За специфично превозно средство
 СОД
 СОД ISOFIX
 СОД
 СОД ISOFIX
 СОД
 СОД ISOFIX
 СОД
 СОД ISOFIX
 0
 Преносимо креватче
 П (4)
 НП
 П (4)
 П (4)
 П (4)
 НП
 П (4)
 П (4)
 Обърнато назад
 П (4)
 НП
 П (4)
 П (4)
 П (4)
 НП
 П (4)
 П (4)
 0+
 Обърнато назад
 П (4)
 НП
 П (4)
 П (4)
 П (4)
 НП
 П (4)
 П (4)
 I
 Обърнато назад
 П (4)
 НП
 П (4)
 П (4)
 П (4)
 НП
 П (4)
 П (4)
 Обърнато напред
 (интегрално)
 П (4)
 П (4)
 П (4)
 П (4)
 П (4)
 НП
 П (4)
 П (4)
 Обърнато напред
 (неинтегрално)
 НП
 НП
 НП
 НП
 НП
 НП
 НП
 НП
 Обърнато напред
 (неинтегрално — вж. точка 6.1.12.)
 П (4)
 НП
 П (4)
 НП
 П (4)
 НП
 П (4)
 П (4)
 II
 Обърнато назад
 П (4)
 НП
 П (4)
 НП
 П (4)
 НП
 П (4)


text:
П (4)
 Обърнато напред
 (интегрално)
 П (4)
 НП
 П (4)
 НП
 П (4)
 НП
 П (4)
 П (4)
 Обърнато напред
 (неинтегрално)
 П (4)
 НП
 П (4)
 НП
 П (4)
 НП
 П (4)
 П (4)
 III
 Обърнато назад
 П (4)
 НП
 П (4)
 НП
 П (4)
 НП
 П (4)
 П (4)
 Обърнато напред
 (интегрално)
 П (4)
 НП
 П (4)
 НП
 П (4)
 НП
 П (4)
 П (4)
 Обърнато напред
 (неинтегрално)
 П
 НП
 П
 НП
 П
 НП
 П
 П
 СОД:
 :
 система за обезопасяване на деца
 П:
 :
 приложимо
 НП:
 :
 неприложимо
 6.1.3.1.
 За категориите „универсална“ и „ограничена“ посредством обезопасителен колан за възрастни (със или без прибиращо устройство), който отговаря на изискванията на Правило No 16 на ООН (или еквивалентно на него), закрепен към устройства за закрепване, отговарящи на изискванията на Правило No 14 на ООН (или еквивалентно на него).
 6.1.3.2.
 За „универсални“ системи за обезопасяване на деца ISOFIX посредством приспособления за закрепване ISOFIX и горно лентово устройство ISOFIX, които отговарят на изискванията на настоящото правило, закрепени към система за закрепване ISOFIX и горно лентово устройство за закрепване ISOFIX, отговарящи на изискванията на Правило No 14 на ООН или Правило No 145 на ООН.
 6.1.3.3.
 За „полууниверсална“ категория: посредством долни устройства за закрепване, посочени в Правило No 14 на ООН или Правило No 145 на ООН, и допълнителни устройства за закрепване, отговарящи на изискванията на приложение 11 към настоящото правило.
 6.1.3.4.
 За „полууниверсални“ системи за обезопасяване на деца ISOFIX посредством приспособления за закрепване ISOFIX, горно лентово устройство ISOFIX, опорен крак или арматурно табло на превозното средство, които отговарят на изискванията на настоящото правило, закрепени към система за закрепване ISOFIX и горно лентово устройство за закрепване ISOFIX, отговарящи на изискванията на Правило No 14 на ООН или Правило No 145 на ООН.
 6.1.3.5.
 За категорията „за специфично превозно средство“: посредством устройства за закрепване, проектирани от производителя на превозното средство или производителя на системата за обезопасяване на деца.
 6.1.3.6.
 В случай на задържащи ремъци за деца или ремък, задържащ система за обезопасяване на деца, използващ устройства за закрепване на обезопасителен колан, към които вече са монтирани обезопасителен колан или колани за възрастни, техническата служба трябва да провери дали:
 действителното място на устройството за закрепване на обезопасителния колан за възрастни е одобрено по Правило No 14 на ООН или друго, равностойно на него;
 двете устройства не възпрепятстват взаимно ефективното си функциониране;
 ключалките на системата за възрастни и допълнителната система не трябва да са взаимозаменяеми.
 В случай на устройства за обезопасяване на деца, използващи щанги, или на допълнителни устройства, прикрепени към устройствата за закрепване, одобрени по Правило No 14 на ООН, поради които ефективната позиция на устройствата за закрепване са извън обхвата на Правило No 14, се прилагат следните точки:
 тези устройства се одобряват единствено като „полууниверсални“ или за специфично превозно средство;
 към щангата и закрепващите приспособления техническата служба трябва да прилага изискванията на приложение 11 към настоящото правило;
 щангата се включва в динамичното изпитване, като натоварването се прилага при средно положение, и щангата, ако е регулируема, е в най-разпънато положение;
 не се допуска нарушаване на


text:
действителното място и работата на устройство за закрепване на обезопасителния колан за възрастни, към което е закрепена щангата.
 6.1.3.7.
 Системите за обезопасяване на деца, използващи опорен крак, се одобряват единствено в категориите „полууниверсална“ или „за специфично превозно средство“ и към тях трябва да се прилагат изискванията от приложение 11 към настоящото правило. Производителят на система за обезопасяване на деца трябва да взема предвид особеностите на опорния крак за правилното му функциониране във всяко превозно средство и предоставя тази информация.
 6.1.4.
 Подсилващата възглавница трябва да се задържа или от обезопасителен колан за възрастни, като се използва изпитването, определено в точка 8.1.4., или със самостоятелно приспособление.
 6.1.5.
 Производителят на система за обезопасяване на деца трябва да декларира в писмена форма, че токсичността на материалите, използвани за производство на системата за обезопасяване и до които обезопасеното дете може да се допира, са съобразени със съответните части на EN 71-3:2013+A1:2014 (точка 4.2., таблица 2, категория III за специалните изисквания и точка 7.3.3. за методиката на изпитване). Изпитванията за потвърждаване на валидността на декларацията могат да се провеждат по преценка на техническата служба. Настоящата точка не се прилага за устройствата за обезопасяване от групи II и III.
 6.1.6.
 Запалимостта на представените за одобрение системи за обезопасяване на деца се оценяват по един от следните методи:
 Метод 1 се прилага само за невградени системи за обезопасяване на деца, а метод 2 е приложим само за вградени системи за обезопасяване на деца за специфично превозно средство.
 Метод 1
 Производителят на системата за обезопасяване на деца трябва да декларира в писмена форма, че запалимостта на материалите, използвани за производство на системата за обезопасяване на деца, са съобразени с метода от раздел 5.4 от EN 71-2:2011+A1:2014 с максимална скорост на разпространение на пламъка 30 mm/s. Изпитванията за потвърждаване на валидността на декларацията могат да се провеждат по преценка на техническата служба. Когато тъканите са съединени заедно, те се изпитват като съставна част.
 „Съставен материал“ е материал, съставен от няколко слоя от сходни или различни материали, свързани заедно по техните повърхности чрез залепване, свързване, плакиране, заваряване и др. В такъв случай материалът се изпитва като съставен материал. Когато различни материали са свързани заедно през интервали, тези материали не се считат за съставни материали и поради това се изпитват отделно.
 Изпитванията за потвърждаване на валидността на декларацията могат да се провеждат по преценка на техническата служба.
 Метод 2
 Заявителят трябва да декларира писмено, че когато се изпитват материали в съответствие с приложение 24 към настоящото правило, използваните материали не горят, нито предават фронт на пламъка по повърхността си със скорост, по-голяма от 100 mm в минута. Всеки материал, използван в система за обезопасяване на деца, трябва да отговаря на тези изисквания. Изискването по отношение на предаването на фронта на пламъка обаче не се прилага за повърхност, създадена чрез разрязване на изпитвания образец за целите на изпитването съгласно приложение 24.
 Изискванията трябва да бъдат изпълнени както при използване на вградената система за обезопасяване на деца, така и ако тя е в прибрано положение.
 Ако материал спре да гори, преди да са достигнати


text:
60 секунди от началото на измерването, и изгорялата част не е повече от 51 mm от момента на започване на измерването, се счита, че той отговаря на горепосоченото изискване към скоростта на горене.
 Изпитванията за потвърждаване на валидността на декларацията могат да се провеждат по преценка на техническата служба.
 6.1.7.
 В случай на система за обезопасяване на деца, обърната назад, поддържана от арматурното табло на превозното средство, за целите на одобряването по настоящото правило се приема, че арматурното табло е достатъчно твърдо.
 6.1.8.
 Интегралните системи за обезопасяване на деца от категория „универсална“, с изключение на универсалните системи за обезопасяване на деца ISOFIX, трябва да имат главна опорна точка на контакт между системата за обезопасяване на деца и лентата на обезопасителния колан за възрастни. Тази точка трябва да бъде отдалечена от оста Cr на не по-малко от 150 mm, като измерването се извършва, както е показано на фигурите по-долу, при система за обезопасяване на деца, поставена на стенда за динамично изпитване съгласно приложение 21 към настоящото правило, без манекен.
 Неинтегралните системи за обезопасяване на деца от категория „универсална“ трябва да имат главна опорна точка на контакт между системата за обезопасяване на деца и лентата на обезопасителния колан за възрастни. Тази точка трябва да е най-малко на 65 mm по вертикалата над възглавницата на изпитвателния стенд и трябва да е отдалечена от оста Cr на не по-малко от 150 mm, като измерването се извършва при система за обезопасяване на деца (както е посочено на фигурите по-долу), поставена на стенда за динамично изпитване съгласно приложение 21 към настоящото правило, без манекен.
 (всички размери са в милиметри)
 Проверката се извършва от двете страни на СОД и по протежение на надлъжната равнина, успоредна на средната равнина на СОД.
 Допускат се допълнителни алтернативни маршрути на колана. Когато е налице алтернативен маршрут на колана, производителят трябва да посочи специално алтернативния маршрут в инструкциите за използване, както се изисква в точка 15. При изпитване с използване на този алтернативен маршрут(и) на колана системата за обезопасяване трябва да отговаря на всички изисквания на настоящото правило.
 6.1.9.
 Ако за закрепването на система за обезопасяване на деца от категория „универсална“ е необходим колан за възрастни, неговата максималната дължина, която ще се използва на стенда за динамично изпитване, е определена в приложение 13 към настоящото правило.
 За да се провери спазването на това изискване, системата за обезопасяване на деца се закрепва върху изпитвателния стенд, като се използва подходящ стандартизиран колан за седалка, описан в приложение 13. Не се поставя манекен, освен ако системата за обезопасяване е проектирана така, че поставянето на манекен би увеличило количеството използван колан. Когато системата за обезопасяване на деца е монтирана, не се допуска опъване на колана освен упражняваното от стандартното прибиращо устройство, ако такова е монтирано. Когато се използва колан с прибиращо устройство, това условие трябва да се изпълни, като най-малко 150 mm от колана остават на макарата.
 6.1.10.
 Системите за обезопасяване на деца от групи 0 и 0+ не трябва да се използват като обърнати напред.
 6.1.11.
 Системите за обезопасяване на деца от групи 0 и


text:
0+, с изключение на преносимите креватчета, определени в точка 2.4.1., трябва да спадат към интегралния клас.
 6.1.12.
 Системите за обезопасяване на деца от група I спадат към интегралния клас, освен ако са снабдени с противоударна преграда от клас В, определена в точка 2.7 от настоящото правило.
 6.1.13.
 Типът на подсилващата възглавница без облегалка трябва се одобрява само като системи за обезопасяване на деца от III група, както е определено в точка 2.1.1.5. от настоящото правило (диапазон на теглото от 22 kg до 36 kg).
 6.2.
 Конфигурация
 6.2.1.
 Конфигурацията на обезопасяването трябва да е такава, че:
 6.2.1.1.
 то да осигурява необходимата защита във всяко предвидено положение на системата за обезопасяване; при „системи за обезопасяване за деца със специални нужди“ първичните средства на обезопасяването да осигуряват необходимата защита във всяко предвидено положение на системата за обезопасяване без използване на допълнителните устройства за обезопасяване, които могат да са налице;
 6.2.1.2.
 детето се поставя и отстранява лесно и бързо; в случай на система за обезопасяване на деца, в която детето е обезопасено с четири/петточков колан или колан във формата на Y без прибиращо устройство, всяко устройство за задържане на рамото и надбедрен ремък трябва да могат да се движат помежду си по време на процедурата по точка 7.2.1.4.
 В тези случаи комплектуваният колан на системата за обезопасяване на деца може да бъде проектиран с две или повече съединяващи се части. За „системи за обезопасяване за деца със специални нужди“ е прието, че допълнителните устройства за обезопасяване ограничават бързината, с която детето може да се постави и отстрани. Допълнителните устройства обаче се проектират така, че да се освобождават бързо, доколкото това е възможно;
 6.2.1.3.
 ако е възможно да се променя наклонът на системата за обезопасяване, тази промяна на наклона не трябва да изисква допълнително ръчно регулиране на ремъците. За да се промени наклонът на системата за обезопасяване се изисква целенасочено действие на ръката;
 6.2.1.4.
 системите за обезопасяване от групите 0, 0+ и I трябва да задържат детето в такова положение, че то да получава необходимата защита дори когато спи;
 6.2.1.5.
 За всички системи за обезопасяване от група I, обърнати напред и включващи интегрална система от четири/петточков колан за предотвратяване на изхлузването на детето под ремъците поради удар или поради движенията му, се изисква ремък за слабините.
 6.2.2.
 Всички устройства за обезопасяване, използващи „надбедрен ремък“, трябва действително да насочват „надбедрения ремък“ от двете страни, за да се гарантира, че натоварването, предавано чрез „надбедрения ремък“ се предават през таза. Комплектуваната система не трябва да подлага на прекален натиск слабите части на детското тяло (корем, слабини и т.н.).
 При подсилващи възглавници и повдигащи седалки надбедрената част от обезопасителния колан за възрастни трябва действително да се насочва от двете страни, за да се гарантира, че натоварванията се предават от надбедрения колан за възрастни през таза. Действителното насочване на натоварванията върху таза се осъществява от момента на поставяне на детето; надбедреният колан трябва да минава над бедрата, като само докосва сгъвката с таза. Ъглите α и β между допирателната линия, в която коланът докосва бедрата, и хоризонталата трябва да са


text:
по-големи от 10°.
 6.2.2.1.
 При закрепен ремък за слабините (в най-дългото му положение, ако е регулируем) не трябва да е възможно регулиране на надбедрения ремък така, че да лежи над таза на най-малкия и най-големия манекен в групите според теглото в обхвата на одобрението. За всички системи за обезопасяване, обърнати напред, не трябва да е възможно регулиране на надбедрения ремък така, че да лежи над таза на най-малкия и най-големия манекен в групите според теглото в обхвата на одобрението.
 6.2.2.2.
 При динамичното изпитване по точка 8.1.3. надбедреният колан трябва да не минава изцяло зад таза на манекена в периода преди максималното хоризонтално отклонение на главата. Оценката се извършва, като се използва високоскоростно видеонаблюдение.
 6.2.3.
 Всички ремъци на системата за обезопасяване трябва да се поставят така, че да не причиняват неудобство на ползвателя при нормална употреба, нито да образуват опасна конфигурация. Разстоянието между раменните ремъци в близост до шията трябва да е равно най-малко на ширината на врата на съответния манекен.
 6.2.4.
 Системата трябва да е проектирана така, че в случай на сблъсък да не се оказва натиск върху детското теме.
 6.2.4.1.
 Коланите във формата на Y могат да се използват единствено в обърнати назад и настрани системи за обезопасяване на деца (преносими креватчета).
 6.2.5.
 Системата за обезопасяване на деца трябва да се проектира и монтира така, че:
 6.2.5.1.
 да намалява опасността от нараняване на детето или другите пътници в превозното средство от остри ръбове или издатини (напр. както е определено в Правило No 21 на ООН);
 6.2.5.2.
 да не съдържа остри ръбове или други издатини в състояние да увредят покритието на седалките или облеклото на пътника;
 6.2.5.3.
 да не подлага слабите части на детското тяло (корем, слабини и т.н.) на допълнителни инерционни сили, които тя създава.
 6.2.5.4.
 да гарантира, че в точките на съприкосновение с ремъците твърдите части нямат остри ръбове, които могат да причинят износване на ремъците от триене.
 6.2.6.
 Всяка разглобяема част, даваща възможност компоненти да се закрепят и отделят, трябва да е проектирана във възможно най-голяма степен така, че да се избегне всякаква опасност от неправилно сглобяване и използване. Системата за обезопасяване на деца със специални нужди може да има допълнителни устройства за обезопасяване; те трябва да са проектирани така, че да се избегне всякаква опасност от неправилно сглобяване и техните начини на освобождаване и функциониране да са непосредствено очевидни за спасител при авария.
 6.2.7.
 Когато системата за обезопасяване на деца, предназначена за група I, група II и комбинация от групи I и II, включва облегалка на стол, вътрешната височина на облегалката, определена в съответствие с диаграмата в приложение 12, не трябва да е по-къса от 500 mm.
 6.2.8.
 Могат да се използват само прибиращи устройства с автоматична блокировка и прибиращи устройства с аварийна блокировка.
 6.2.9.
 При устройствата, предназначени за ползване в група I, за детето трябва да е невъзможно да разхлаби частта от системата, която задържа таза, след като детето е поставено в системата; за тази цел трябва да са изпълнени изискванията от точка 7.2.5. (фиксатори); всяко устройство, което е проектирано за постигането на това, трябва


text:
да е трайно закрепено към системата за обезопасяване на деца.
 6.2.10.
 Системата за обезопасяване на деца може да бъде проектирана за използване в повече от една група според теглото и/или от повече от едно дете, при условие че е в състояние да отговори на изискванията, установени за всяка от съответните групи. Система за обезопасяване на деца от категорията „универсална“ трябва да отговаря на изискванията на тази категория за всички групи според теглото, за които е била одобрена.
 6.2.11.
 Системи за обезопасяване на деца с прибиращо устройство
 В случай на система за обезопасяване на деца с прибиращо устройство то трябва да отговаря на изискванията на точка 7.2.3. по-долу.
 6.2.12.
 При подсилващи възглавници трябва да се провери лекотата, с която ремъците и езикът на колана за възрастни минават през точките на закрепване. Това важи специално за подсилващи възглавници, които са проектирани за предни седалки на автомобили и могат да имат дълъг полутвърд скелет. Не следва да се допуска неподвижно закрепената ключалка да преминава през точките на закрепване на повдигащите седалки, както и коланът да заема позиция, напълно различна от заеманата на количката за изпитване.
 6.2.13.
 Ако системата за обезопасяване на деца е проектирана за повече от едно дете, всяка система трябва да е напълно независима по отношение на предаването на натоварванията и регулирането.
 6.2.14.
 Системите за обезопасяване на деца, снабдени с надуваеми елементи, трябва да са проектирани така, че условията за ползване (налягане, температура, влажност) да нямат влияние върху способността им да отговарят на изискванията на настоящото правило.
 6.3.
 Спецификации на системи за обезопасяване ISOFIX
 6.3.1.
 Общи характеристики
 6.3.1.1.
 Размери
 Максималните странични, долни и задни размери на системата за обезопасяване на деца ISOFIX и местоположението на системата за закрепване ISOFIX, към която се прикрепват приспособленията за закрепване, са определени за производителя на система за обезопасяване на деца ISOFIX от изпитвателното приспособление на седалката на превозно средство (VSF) в точка 2.31. от настоящото правило.
 6.3.1.2.
 Тегло
 Теглото на система за обезопасяване на деца ISOFIX от категории „универсална“ и „полууниверсална“ и от групи според теглото 0, 0+ и I не трябва да надвишава 15 kg.
 6.3.2.
 Приспособления за закрепване ISOFIX
 6.3.2.1.
 Tип
 Приспособленията за закрепване ISOFIX могат да съответстват на примерите, показани на фигура 0 (а) по-долу, или да имат друга подходяща компоновка на част от твърд механизъм с предвидена възможност за регулиране, чието естество е определено от производителя на системата за обезопасяване на деца ISOFIX.
 Размери в mm
 Легенда
 1
 Приспособление за закрепване на системата за обезопасяване на деца ISOFIX – пример 1
 2
 Приспособление за закрепване на системата за обезопасяване на деца ISOFIX – пример 2
 6.3.2.2.
 Размери
 Размерите на частта от приспособлението за закрепване на системата за обезопасяване на деца ISOFIX, която се захваща за системата за закрепване ISOFIX, не трябва да надвишават максималните размери, дадени на фиг.0(б).
 Размери в mm
 6.3.2.3.
 Индикация за частично заключване
 Системата за обезопасяване на деца ISOFIX трябва включва средства за индикация, които да показват ясно кога двете приспособления за закрепване ISOFIX са напълно захванати за съответните долни устройства за закрепване ISOFIX. Индикацията трябва да е


text:
звукова, тактилна или визуална или комбинация на две или повече от посочените. При визуална индикация тя трябва да е различима при нормално осветление.
 6.3.3.
 Спецификации на горно лентово устройство на система за обезопасяване на деца ISOFIX
 6.3.3.1.
 Съединител за горна лента
 Съединителят за горна лента трябва да е катарама за горна лента ISOFIX, какъвто е показан на фиг.0(в), или подобно устройство, което се вмества в рамките на максималните размери, дадени на фиг. 0(в).
 6.3.3.2.
 Характеристики на горно лентово устройство ISOFIX
 Горното лентово устройство ISOFIX се поддържа от нетъкана лента (или еквивалентна на нея), която разполага с приспособление за регулиране и отпускане на натягането.
 6.3.3.2.1.
 Дължина на горно лентово устройство ISOFIX
 Дължината на горното лентово устройство на система за обезопасяване на деца ISOFIX трябва да е най-малко 2 000 mm.
 6.3.3.2.2.
 Индикатор за липса на хлабина
 Горното лентово устройство ISOFIX или детското столче ISOFIX трябва да е оборудвано с устройство, което показва, че всякаква хлабина е отстранена от колана. Устройството може да е част от устройство за регулиране и отпускане.
 6.3.3.2.3.
 Размери
 Размери за захващане на катарами за горна лента ISOFIX са показани на фиг.0(в)
 (размери в mm)
 Легенда:
 Околна конструкция (ако има)
 Област за разполагане на катарамата за горната лента
 6.3.4.
 Разпоредби за регулирането
 Приспособленията за закрепване ISOFIX или самата система за обезопасяване за деца ISOFIX трябва да могат да се регулират, за да се осигури обхватът от различни местоположения на устройствата за закрепване ISOFIX, описани в Правило No 14 на ООН или Правило No 145 на ООН.
 6.4.
 Контрол на маркировките
 6.4.1.
 Техническата служба, провеждаща изпитванията за одобрение, трябва да провери дали маркировките отговарят на изискванията от точка 4.
 6.5.
 Контрол на инструкциите за монтиране и ползване
 6.5.1.
 Техническата служба, провеждаща изпитванията за одобрение, трябва да провери дали инструкциите за монтиране и ползване отговарят на точка 15.
 7. СПЕЦИАЛНИ ИЗИСКВАНИЯ
 7.1.
 Разпоредби, приложими за комплектуваната система за обезопасяване
 7.1.1.
 Устойчивост на корозия
 7.1.1.1.
 Комплектуваната система за обезопасяване на деца или части от нея, които могат да бъдат засегнати от корозия, се подлагат на изпитванията за устойчивост на корозия, посочени в точка 8.1.1. по-долу.
 7.1.1.2.
 След извършване на изпитването за устойчивост на корозия, посочено в точки 8.1.1.1. и 8.1.1.2., квалифициран експерт не трябва да вижда с невъоръжено око признаци на влошаване на състоянието, способни да попречат на правилното функциониране на системата за обезопасяване на деца, нито каквато и да е значима корозия.
 7.1.2.
 Поглъщане на енергията
 7.1.2.1.
 При всички устройства с облегалка областите, определени в приложение 18 към настоящото правило, трябва при изпитване съгласно приложение 17 да имат максимално ускорение, по-малко от 60 g. Това изискване се прилага и за областите на противоударната преграда, които попадат в областта на удряне на главата.
 7.1.2.2.
 В случай на системи за обезопасяване на деца с трайно механично закрепени устройства за облягане на главата, които подлежат на регулиране, при които височината на обезопасителния колан за възрастни или детския четири/петточков колан се контролира непосредствено от регулируемата облегалка за главата, не е необходимо да се изисква енергопоглъщащ материал в областите, определени в приложение 18, с които


text:
главата на манекена не може да влезе в съприкосновение, т.е. областите зад облегалката за главата.
 7.1.3.
 Преобръщане
 7.1.3.1.
 Устройството за задържане на деца трябва да се изпитва, както е посочено в точка 8.1.2.; в никой момент през цялото изпитване манекенът не трябва да се изхвърля изцяло от устройството и когато изпитвателният стенд е в положение, където горната му част е обърната надолу, главата му не трябва да се премества повече от 300 mm от първоначалното си положение във вертикална посока по отношение на изпитвателния стенд, след като упражняваният натиск се прекрати.
 7.1.4.
 Динамично изпитване
 7.1.4.1.
 Общи данни. Системата за обезопасяване се подлага на динамично изпитване в съответствие с точка 8.1.3. по-долу.
 7.1.4.1.1.
 Системи за обезопасяване за деца от категориите „универсална“, „ограничена“ и „полууниверсална“ се изпитват на количка за изпитване посредством седалката за изпитване, посочена в точка 6 и в съответствие с точка 8.1.3.1.
 7.1.4.1.2.
 Системи за обезопасяване за деца от категорията „за специфично превозно средство“ трябва да се изпитват с всеки модел превозно средство, за който е предназначена системата. Отговарящата за провеждане на изпитването техническа служба може да намали броя на изпитваните модели на превозното средство, ако те не се различават значително в аспектите, изброени в точка 7.1.4.1.2.3. Системата за обезопасяване на деца може да бъде изпитвана по един от следните начини:
 7.1.4.1.2.1.
 на комплектувано превозно средство, както е посочено в точка 8.1.3.3.;
 7.1.4.1.2.2.
 на каросерия, монтирана върху изпитваната количка, както е посочено в точка 8.1.3.2.; или
 7.1.4.1.2.3.
 върху части на каросерията, които са достатъчно представителни за конструкцията на превозното средство и повърхностите, които поемат удара. Ако системата за обезопасяване на деца е предвидена за използване на задна седалка, тези части включват гърба на предната седалка, задната седалка, подовата плоскост, колоните Б и В и покрива. Ако системата за обезопасяване на деца е предвидена за използване на предна седалка, тези части включват арматурното табло, колоните А, предното стъкло, всякакви лостове и бутони, монтирани на пода или конзола, предната седалка, подовата плоскост и покрива. Наред с това, ако системата за обезопасяване на деца е предвидена за използване в комбинация с обезопасителен колан за възрастни, в частите се включва и съответният обезопасителен колан(и) за възрастни. Отговарящата за провеждане на изпитването техническа служба може да позволи изключването на отделни части, ако се сметне, че те са излишни. Изпитването трябва да следва посоченото в точка 8.1.3.2.
 7.1.4.1.3.
 Динамичното изпитване трябва да се проведе на системи за обезопасяване на деца, които преди това не са били подлагани на натоварване.
 7.1.4.1.4.
 По време на динамичното изпитване никоя част от система за обезопасяване, осигуряваща задържането на детето на мястото му, не трябва да се скъсва или счупва, както и никоя ключалка, система за блокировка, система за преместване или опорен крак не трябва да се счупва, освобождава или да се деформира, освен ако са обозначени като устройство за ограничаване на натоварването. Всяко устройство за ограничаване на натоварването трябва ясно да е обозначено в техническите описания на производителя, както е определено в точка 3.2.1. от настоящото правило.
 7.1.4.1.5.
 В случай на „неинтегрален“ тип трябва да се използва стандартният колан


text:
за седалка и скобите за закрепване, посочени в приложение 13 към настоящото правило. Това не се прилага за одобрения за специфично превозно средство, където се използва действителният колан на превозното средство.
 7.1.4.1.6.
 Ако системата за обезопасяване на деца за специфично превозно средство е монтирана в областта зад най-задните обърнати напред места за сядане на възрастни (например, мястото за багаж), се извършва едно изпитване с най-големия манекен/манекени в комплектувано превозно средство, както е посочено в точка 8.1.3.3.3. Останалите изпитвания, включително за съответствие на производството, могат да се направят, както е посочено в точка 8.1.3.2., ако такова е желанието на производителя.
 7.1.4.1.7.
 В случай на система на обезопасяване на деца със специални нужди всяко динамично изпитване, посочено от настоящото правило за всяка група според теглото, трябва да се извършва двукратно: първо, с използване на първичните средства за обезопасяване и второ, с всички останали използвани устройства за обезопасяване. При тези изпитвания трябва да се обърне специално внимание на изискванията от точки 6.2.3. и 6.2.4.
 7.1.4.1.8.
 По време на динамичните изпитвания стандартният обезопасителен колан, използван за монтиране на интегрална система за обезопасяване на деца, не трябва да се отделя от нито един водач или заключващо устройство, използвани за провежданото изпитване.
 По време на динамичните изпитвания стандартният обезопасителен колан, използван за монтиране на неинтегрална система за обезопасяване на деца, не трябва да се отделя от нито един водач или заключващо устройство, използвани за провежданото изпитване; въпреки това за раменния участък на стандартния обезопасителен колан това се преценява до момента, в който се постига максималното хоризонтално отклонение на главата. Освен това при динамичното изпитване на неинтегрална система за обезопасяване на деца границата на допустимото движение на раменния колан се определя от това, че долният край на раменния участък от стандартния обезопасителен колан не трябва да е по-ниско от лакътя на манекена в точката на най-голямото хоризонтално отклонение на главата.
 7.1.4.1.9.
 Система за обезопасяване на дете с опорен крак се изпитва, както следва:
 a)
 в случай на полууниверсална категория изпитването за челен удар се провежда с опорния крак, регулиран както в максималното, така и в минималното положение на реглаж, съвместимо с позиционирането на подовата плоскост на количката. Изпитванията за заден удар се провеждат в най-неблагоприятното положение, избрано от техническата служба. По време на изпитването опорният крак се подпира от подовата плоскост на количката, както е описано в приложение 6, допълнение 3, фиг.2. Ако има свободно разстояние между най-късата дължина на крака и най-високото равнище на подовата плоскост, кракът се регулира спрямо равнище на подовата плоскост от 140 mm под Cr. Ако максималната дължина на крака е по-голяма, отколкото позволяваната от най-ниското равнище на подовата плоскост, кракът се регулира към най-ниското ниво на подовата плоскост от 280 mm под Cr. При опорен крак със степени за регулиране опорният крак се регулира на следващата позиция за регулиране с цел да се гарантира, че той се опира в пода;
 б)
 в случай на опорни крака, които лежат извън равнината на симетрията, техническата служба избира най-неблагоприятния случай;
 в)
 в случай на категория „за специфично превозно средство“ опорният крак се регулира според


text:
спецификациите на производителя на системата за обезопасяване на деца.
 7.1.4.1.10.
 В случай на система за обезопасяване на деца, която използва система за закрепване ISOFIX и устройство против завъртане, ако има такива, трябва да се провежда динамично изпитване:
 7.1.4.1.10.1.
 За система за обезопасяване на деца ISOFIX от класове за размера А, В и В1:
 7.1.4.1.10.1.1.
 с използвано устройство против завъртане; и
 7.1.4.1.10.1.2.
 без използвано устройство против завъртане. Ако устройството против завъртане е опорен крак и може напълно да се прибере в основата или корпуса на СОД, изпитването трябва да се извърши с устройството в прибрано положение или с крак, който е съответно преместен. Ако не може напълно да се прибира в основата, изпитването трябва да се извършва с устройство, разгънато възможно най-малко, а подовата плоскост на количката трябва да е в най-ниското си положение.
 Това изискване не се прилага, когато като устройство против завъртане се използва постоянен опорен крак, неподлежащ на регулиране.
 7.1.4.1.10.2.
 За система за обезопасяване на деца ISOFIX от другите класове за размер с използвано устройство против завъртане.
 7.1.4.2.
 Ускорение на гръдния кош (5)
 7.1.4.2.1.
 Полученото ускорение на гръдния кош не трябва да надвишава 55 g освен в периоди, чиято обща продължителност не надвишава 3 ms.
 7.1.4.2.2.
 Вертикалната съставка на ускорението от корема към главата — „-z“, когато се следват процедурите за измерване, определени в точка 8.5 от настоящия документ, не трябва да надвишава 30 g, освен в периоди, чиято обща продължителност не надвишава 3 ms. Процедурите за измерване, определени в точка 8.5 от настоящия документ, следват процедурите за измерване съгласно ISO 6487 и уговорката, установена в документ SAE J211 за знаците, съответстващи на координатните системи, както е показано на фигура А.
 7.1.4.3.
 Проникване в корема (6)
 7.1.4.3.1.
 По време на проверката, описана в приложение 8, допълнение 1, точка 5.3., не трябва да има никакви видими знаци за проникване в моделиращата глина на корема, причинено от някоя част на устройството за обезопасяване.
 7.1.4.4.
 Преместване на манекена
 7.1.4.4.1.
 Системи за обезопасяване на деца от категориите „универсална“, „ограничена“ и „полууниверсална“:
 7.1.4.4.1.1.
 Обърнати напред системи за обезопасяване на деца: главата на манекена не трябва да преминава отвъд равнините BA и DA, както са определени във фиг. 1 по-долу, освен в случай на повдигащи седалки, когато се използва най-големият манекен P10, при който стойността спрямо равнината DA е 840 mm.
 Размери в mm
 *
 За целите на изпитването, определено в точка 7.1.4.1.10.1.1., този размер трябва да е 500 mm.
 7.1.4.4.1.2.
 Обърнати назад системи за обезопасяване на деца
 7.1.4.4.1.2.1.
 Системи за обезопасяване на деца, поддържани от арматурното табло: главата на манекена не трябва да преминава отвъд равнините AB, AD и DCr, както са показани на фиг. 2 по-долу. Това се преценява за период до 300 ms или до момента, в който манекенът окончателно остане в покой в зависимост от това кое от двете бива изпълнено първо.
 Размери в mm
 7.1.4.4.1.2.2.
 Системи за обезопасяване на деца от група 0, неподдържани от арматурното табло, и преносими креватчета: главата на манекена не трябва да преминава отвъд равнините AB, AD и DE, както са показани на фиг. 3